Luftforsvaret

Luftforsvaret er Norges flyvåpen, organisert som en forsvarsgren i Forsvaret. Luftforsvaret overvåker, kontrollerer og hevder suverenitet i luftrommet over norsk territorium og tilstøtende områder.

Historie 

Hærens flyvevesen ble opprettet i 1912, Marinens flyvevesen i 1916. I 1941 ble de to våpnene underlagt Flyvåpnenes Felleskommando. De to våpen ble 10. november 1944 forenet til en egen forsvarsgren, Luftforsvaret.

Navnet på forsvarsgrenen har endret seg noen ganger siden opprettelsen, alt etter som Luftvernartilleriet (LVA) har blitt inkludert eller utskilt. I 1946 ble LVA utskilt fra Hæren og inngikk i Luftforsvaret. Fra 1953 ble LVA tilbakeført til Hæren, og Luftforsvaret ble Det kongelige norske flyvåpen, eller Flyvåpnet. En stortingsproposisjon fra 1957 ble vedtatt i 1959, og LVA inngikk atter en gang i forsvarsgrenen som siden har vært hetende Luftforsvaret.

Oppgaver 
 Overvåking, kontroll og varsling av luftrommet over norsk territorium og tilstøtende havområder
 Politimessig inngripen og kontroll av ukjente fly i fred 
 Luftforsvar mot angrep på Norges territorium 
 Offensive flyoperasjoner mot angripers invasjonsstyrke til sjøs, land og i luften 
 Maritim flyrekognosering over Norges territorialfarvann og tilstøtende havområder 
 Lufttransport av personell med utstyr for innsetting, fred-krise-krig 
 Opprettholde og forsvare en baseorganisasjon for egen virksomhet og for mottak av alliert hjelp 
 Deltakelse i norske beredsskapsstyrker i FN 
 Søk-, redning- og ambulansetjeneste og lufttransport til støtte for det sivile samfunn og som ledd i internasjonal hjelp.

Styrke i fred: 1 430 personer er ansatt i Luftforsvaret, i tillegg kommer ca. 100 befalselever og 600 vernepliktige soldater.
Styrke ved mobilisering: 5 518 personer.

Luftforsvaret består av fire flystasjoner, to Luftforsvarets baser, fem luftvinger, en kontroll- og varslingsstasjon, ett utdanningssenter, elleve skvadroner samt en luftvernartilleribataljon.

Organisering

Luftforsvarets ledelse
 Luftforsvarsstaben
 Luftoperativt inspektorat (LOI): Fagutvikling innen lufttjeneste, luftovervåkning og stridsledelse. LOI utgjør det øverste faglige nivået med hensyn til: Taktikkutvikling (fly), koordinerte luftoperasjoner, luftovervåkning og stridsledelse.
 Nasjonalt luftoperasjonssenter: Organisering og planlegging for bruk av norsk luftrom.
 Flytryggingsinspektoratet

Sjef Luftforsvaret har syv underliggende enheter:
 131 luftving (hovedkvarter på Luftforsvarets stasjon Sørreisa)
 132 luftving (hovedkvarter på Ørland flystasjon)
 133 luftving (hovedkvarter på Evenes flystasjon)
 134 luftving (hovedkvarter på Rygge flystasjon)
 Maritim helikopterving (hovedkvarter på Bardufoss flystasjon)
 Redningshelikoptertjenesten (hovedkvarter på Sola flystasjon)
 Luftforsvarets skoler (hovedkvarter på Kjevik)

Materiell 

Luftforsvaret er i 2022 oppsatt med følgende fly og helikoptre:
Kampfly:  Lockheed Martin F-35 Lightning II; Fly for overvåkning: Lockheed P-3 Orion som skal erstattes med Boeing P-8 Poseidon, som er under levering;  Transportfly: Lockheed Martin C-130 Hercules; Helikopter: Bell 412, redningshelikopter: AgustaWestland AW101 som erstatter Westland Sea King. Dessuten brukes SAAB Safari som skolefly.

I andre land med vesentlig større militære styrker enn Norge har gjerne hæren og marinen egne avdelinger for luftfartøyene de bruker, men i Norge er det kun Luftforsvaret som opererer luftfartøyer. Et  unntak er MUAS-droner, som opereres av Hæren.

Transport- og tankfly via NATO-samarbeid 
Norge har tre Boeing C-17 Globemaster III tunge militære transportfly tilgjengelige via Heavy Airlift Wing.

Airbus A330 MRTT (i samarbeid med Multinational Multi Role Tanker Transport Fleet).

Luftvern 
Norwegian Advanced Surface-to-Air Missile System (NASAMS)

Baser 

 Andøya flystasjon
 Banak flystasjon
 Bardufoss flystasjon
 Luftforsvarsbase Bodø
 Evenes flystasjon
 Gardermoen flystasjon
 Luftforsvarets stasjon Sørreisa
 Luftforsvarets skoler på Kjevik
 Rygge flystasjon
 Sola flystasjon
 Værnes garnison
 Ørland flystasjon

Se også 
 Militære grader
 Luftforsvarets musikkorps

Referanser

Litteratur

Eksterne lenker 
 

 
Flyvåpen
Norsk luftfart